KOMISSION PÄÄTÖS,
tehty 25 päivänä huhtikuuta 2005,
päätöksen 2001/657/EY muuttamisesta poikkeuksen laajentamiseksi ottamaan huomioon suolatut turskafileet ja suolattu kokonainen turska
(tiedoksiannettu numerolla K(2005) 1256)
(2005/335/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon merentakaisten maiden ja alueiden assosioinnista Euroopan yhteisöön 27 päivänä marraskuuta 2001 tehdyn neuvoston päätöksen 2001/822/EY (1) ja erityisesti sen liitteessä III olevan 37 artiklan 9 kohdan c alakohdan,
sekä katsoo seuraavaa:
(1)
Päätöksellä 2001/657/EY (2) myönnetään Saint Pierre ja Miquelonille sen erityistilanteen huomioon ottamiseksi poikkeus alkuperätuotteen käsitteen määritelmästä CN-koodiin 0304 20 kuuluvien jäädytettyjen turska-, punasimppu-, punakampela- ja ruijanpallasfileiden osalta.
(2)
Ranskan hallitus esitti 20 päivänä tammikuuta 2005 hakemuksen muutoksen saamiseksi päätökseen 2001/657/EY, jotta sille CN-koodiin 0304 20 kuuluvien jäädytettyjen turskafileiden osalta myönnetyn poikkeuksen soveltamisala laajennettaisiin koskemaan CN-koodiin 0305 30 kuuluvat suolatut turskafileet ja CN-koodiin 0305 62 kuuluvat suolatut kokonaiset turskat.
(3)
Ranskan hallitus perustelee pyyntöään paikallisen teollisuuden Euroopan markkinoille suuntautuvan myynnin strategian uudelleenjärjestelyillä.
(4)
Pyydetty poikkeus on perusteltavissa neuvoston päätöksen 2001/822/EY liitteessä III olevan 37 artiklan 1 kohdan säännöksillä, koska se on ensisijaisen tärkeä kalan- ja äyriäistenjalostusteollisuuden ja sen työpaikkojen säilymiselle.
(5)
Pyydetty muutos ei vaikuta turskalle myönnettyihin vuotuisiin kokonaismääriin eikä muuta poikkeuksen kestoa eikä siitä näin ollen aiheudu vakavaa haittaa yhteisön vakiintuneelle elinkeinolle.
(6)
Tämän vuoksi neuvoston päätös 2001/657/EY olisi muutettava.
(7)
Tässä päätöksessä säädetyt toimenpiteet ovat tullikoodeksikomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Muutetaan päätöksen 2001/657/EY liite tämän päätöksen liitteen mukaisesti.
2 artikla
Tätä päätöstä sovelletaan 1 päivästä toukokuuta 2005.
3 artikla
Tämä päätös on osoitettu kaikille jäsenvaltioille.
Tehty Brysselissä 25 päivänä huhtikuuta 2005.